*Farský oznam Korytárky.*

Milí moji,

pre všetkých nás je toto obdobie veľmi ťažké.

Vďaka Bohu, ale aj – a predovšetkým našej spoločnej zodpovednosti – náš okres ostáva v zelenej zóne. Nechcem prispieť k tomu, aby sa to zhoršovalo a nechcem, aby sa znovu zatvorili kostoly ako na jar.

Preto vás všetkých veľmi prosím, je to nepohodlné, ale dodržiavajme všetky nariadenia ako sú rúška, dezinfekcia a rozostupy. Aj nové nariadenie, ktoré hovorí o tom, že v kostole môže byť 50 ľudí.

V prvom rade platí dišpenz diecézneho biskupa od účasti na svätej omši v nedele a prikázané sviatky až do odvolania. Využiť tento dišpenz majú predovšetkým starší a chorí ľudia.

V súvise s tým upravíme aj čas sobotnej svätej omše s platnosťou na nedeľu. V Korytárkach bude dočasne bývať svätá omša v sobotu o 16:30 a v nedeľu o 9:00.

Kvôli tomu, aby som dokázal zabezpečiť počet ľudí a aby sa každý dostal na jednu nedeľnú omšu, v predsieni kostola budú lístky na sobotné a nedeľné omše. Zoberte si pre seba len jeden z nich.

Pred kostolom máme dobré ozvučenie, preto tí, ktorí sa nezmestia do kostola, môžu ostať pred kostolom.

S vďačnosťou váš farár, Ján Krajčík